Atostek

Atostek on suomalainen ohjelmistoalan yritys, joka toimii robotiikan, terveydenhuollon ja tekoälyn ohjelmistojen parissa. Vuonna 1999 perustettu yritys toimii Tampereella ja Espoossa. Yrityksen liikevaihto vuonna 2020 oli noin 8,1 miljoonaa euroa.

Historia

1999–2010
Atostek perustettiin vuonna 1999 Tampereella. Neljän perustajan joukkoon kuuluivat muun muassa Atostekin ensimmäinen toimitusjohtaja, tekniikan tohtori Leena Eskola ja Jarkko Niittylahti. 

Vuonna 2007 Atostek työllisti neljä tohtoria, 12 diplomi-insinööriä ja kuusi teekkaria. Yritys kasvoi kannattavasti ja sillä oli asiakkaina Suomen eniten tuotekehitykseen sijoittavia suuryrityksiä. Atostek teki ohjelmistokehitystä laitevalmistajille, esimerkiksi RAYlle Atostek toimitti parituhatta räätälöityä wlan-reititintä, joilla peliautomaatteja kytkettiin langattomasti internetiin.

Vuonna 2009 Atostek työllisti 25 henkilöä ja sen liikevaihto oli 1,6 miljoonaa euroa. Toimitusjohtajana toimi Juha Lemmetti.

2011–
Vuonna 2011 Atostek kehitti alustariippumattoman Corento-ohjelmointikielen, joka on tarkoitettu signaalinkäsittelyalgoritmien tehokkaaseen toteutukseen.

Vuonna 2013 Atostek työllisti noin 50 henkilöä ja sen toimitusjohtajana aloitti DI Mika Torhola. Yhtiö alkoi kehittää omaa SaaS-palveluansa eRA:a (lyhenne sanoista eResepti ja eArkisto), joka saatiin tuotantoon seuraavana vuonna.

Vuonna 2019 Atostek avasi ensimmäisen toimipisteen Hervannan ulkopuolelle, Espoon Otaniemeen.

Vuonna 2020 Atostekissä oli käynnissä kaksi tekoälyyn liittyvää tutkimus- ja kehityshanketta. Eurooppalaiseen yhteistoimintaverkosto Eurekaan kuuluvassa Itea-hankkeessa kehitettiin Oxilate, jossa tekoälyä hyödyntävät ongelmanratkaisussa niin teollisuuden asentajat kuin loppuasiakkaatkin. Helsingin yliopiston kanssa panostettiin keinoihin, joilla lääkinnällisten laitteiden tekoälyohjelmistot saadaan nopeammin tuotantoon.

Vuoden 2021 maaliskuussa Atostek julkisti massarokotuksiin tarvittavan henkilöstömäärän vähentämiseen tarkoitetun eRA Rokote -palvelun.

Organisaatio 
Toukokuussa 2020 Atostekin palveluksessa oli yli 100 henkilöä ja sillä oli toimistot Tampereen Hervannassa ja Espoon Otaniemessä. Syksyllä 2020 Espoossa työskenteli 14 henkilöä. 

Atostekin omistajiin kuuluu sen toimiva johto ja avainhenkilöt.

Atostekilla on poikkeuksellinen käytäntö tutkintoa varten opiskelevien työntekijöidensä valmistumisen varmistamiseksi: se maksaa noin kahden kuukauden ajan palkkaa gradun tai diplomityön tekijöille varsinaisesta kirjoittamistyöstä. Keskimäärin yrityksen palkkaamien opiskelijoiden lopputyöt ovat valmistuneet noin 273 työtunnissa. Vuoteen 2020 mennessä yritys oli rahoittanut yli 50 opinnäytetyön tekemistä.

Tuotteet ja asiakkaat 
Vuonna 2020 Atostekin liiketoiminta jakautui kolmeen liiketoiminta-alaan: teollisuudelle, lääketieteelle ja terveydenhuollolle sekä julkiselle sektorille tarjottaviin palveluihin. Atostekin asiakkaita ovat esimerkiksi lääketieteelliset laitevalmistajat ja teollisuuden kone- ja laitevalmistajat. 

Yhtiö on patentoinut esimerkiksi  tietoliikenteeseen ja terveydenhuoltoon liittyviä ratkaisujaan. Liiketoimintaan kuuluu ohjelmistojen hankintakonsultointi ja teknistä ja algoritmiosaamista vaativat ohjelmistohankkeet esimerkiksi robotiikan, terveydenhuollon ja tekoälyn parissa.   

Atostekin eRA-SaaS-palvelun avulla kymmeniä kliinisiä tietojärjestelmiä ja tuhansia sote-käyttäjiä yhdistetään Suomen Kansalliseen terveysarkistoon Kantaan sekä sosiaalitiedon Kanta-arkistoon. Atostek on tuotteistanut eRA-palvelun pohjalta myös kansainvälisen sähköisesti toimivan Recibus-lääkemääräysratkaisun. 

Atostekin Flexbots on ohjelmistokehitysalusta robotisaation sovelluksille. Atostekin alusta on yhteensopiva avoimen lähdekoodin Robot Operating System 2:n (ROS 2) -alustan kanssa. 

Atostek on kehittänyt ABB:n Suomen taajuusmuuttajatehtaalle konenäkösovelluksen, joka analysoi kamerakuvaa. Myös Liikenteenohjauksen valtionyhtiö Traffic Management Finland ja KL-Kuntahankinnat ovat Atostekin asiakkaita.

Vuonna 2019 Digian ja Atostekin yhteenliittymä voitti sairaanhoitopiirien ja kuntien sosiaali- ja terveydenhuollon kehittämiseen tähtäävän Una-yhtiön julkisen kilpailutuksen integraatio- ja tiedonhallintaratkaisun toimituksesta. Ratkaisussa hyödynnetään Atostekin Kansalliseen terveysarkistoon eli Kanta-palveluun luomaa eRA-liityntäpalvelua (eResepti ja eArkisto), jonka avulla tietojärjestelmät ja sovellukset voivat liittyä Kanta-palveluun ja Kelan Kanta-arkistoon. UNA-arkkitehtuuri todettiin toimivaksi vuonna 2017, kun UNA ja Atostek pilotoivat sitä Potilaan aikajana -sovelluksella.

Tunnustuksia
Vuonna 2010 Pirkanmaan Yrityskummit valitsivat Atostekin vuoden kummiyritykseksi.

Lähteet

Aiheesta muualla 
Atostek, kotisivut
eRA, potilastietojärjestelmistä riippumaton Atostekin liityntäpiste
PET ERP, Atostekin PET-keskusten toiminnanohjausjärjestelmä
Recibus, Atostekin e-reseptijärjestelmä

Suomalaiset ohjelmistoyritykset